<classify> VIJANA kutoka Taasisi za Elimu ya Juu nchini wametakiwa kuweka mbele uzalendo kwa kuyatangaza mambo mazuri yanayoendelea kufanywa na serikali ya Rais John Magufuli.Mwito huo umetolewa na Katibu wa Itikadi na Uenezi wa Chama cha Mapinduzi CCM Humphrey Polepole wakati akizungumza na wanafunzi wa Chuo Kikuu Tumaini katika kikao ambacho pia kilihudhuriwa na viongozi na wanachama wa CCM- Kinondoni.Aliwataka wanafunzi hao kutambua kuwa wakiwa kama vijana wasomi wanalo jukumu kubwa la kuwaelewesha wananchi mambo makubwa yanayofanywa na serikali hasa katika nyanja za uimarishwaji wa uchumi, afya, miundombinu pamoja na miradi mikubwa ya kimaendeleo.Polepole alisema wanafunzi hao wana nafasi kubwa kama vijana kubadilisha mitazamo ya vijana wenzao katika kuwatoa kuwa tegemezi na kuwa vijana wenye hali ya kupenda kufanya kazi kwa kuwa serikali inajukumu la kuimarisha mifumo ya kisera zaidi.Amesema kumekuwa na tabia ya watu hasa kutoka vyama vya upinzani kuwadanganya wananchi kuwa hakuna kizuri ambacho serikali imekifanya huku akisisitiza kuwa hali hiyo inawapotosha wananchi.Ametoa mfano wa hatua iliyofikiwa kati ya Serikali na kampuni ya Barrick ya kusaini mikataba yenye lengo la kuendeleza sekta ya madini nchini.Alisema hatua hiyo ambayo ni fundisho kwa Afrika nzima ni jambo ambalo wananchi wanapaswa kuelekezwa faida yake na kwa kiasi gani itawaboreshea maisha, lakini kumekuwa na wanasiasa ambao wameanza kubeza.Polepole alisema kitendo cha kubeza hatua hiyo muhimu ni kukosa uzalendo kwa nchi huku akiwataka wanaoendeleza uongo kuwa hakuna faida katika mkataba huo kujitafakari mara mbili.Hivi unaweza kujiuliza kama hawa ni Watanzania wenzetu au ni watu kutoka nchi jirani, inakuwaje unafikia hatua ya kubeza hatua kubwa kama hiyo ambayo ni fundisho na mfano kwa Afrika, alisema.  <topic>: KITAIFA 